REGOLAMENT TAL-KUNSILL (KE) Nru 1300/2005
tat-3 ta’ Awissu 2005
li jemenda r-Regolament (KE) Nru 27/2005, fir-rigward ta' l-aringi, il-kavalli, is-sawrell, l-ingwanta u l-bastimenti involuti f'sajd illegali
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea,
Wara li kkunsidra r-Regolament tal-Kunsill (KE) Nru 2371/2002 ta' l-20 ta' Diċembru 2002 dwar il-konservazzjoni u l-isfruttar sostenibbli tar-riżorsi tas-sajd skond il-Politika Komuni tas-Sajd (1), u b'mod partikolari l-Artikolu 20 tiegħu,
Billi:
(1)
Ir-Regolament (KE) Nru 27/2005 (2) jiddetermina għall-2005 l-opportunitajiet ta' sajd u l-kundizzjonijiet assoċjati magħhom għal ċertu ħażniet ta' ħut u gruppi ta' ħażniet ta' ħut, applikabbli fl-ilmijiet tal-Komunità u, għall-bastimenti Komunitarji, f'ilmijiet fejn hemm rekwiżiti ta' limiti ta' qbid.
(2)
Il-Kummissjoni Internazzjonali tas-Sajd fil-Baħar Baltiku (IBSFC) f'Settembru 2004 adottat rakkomandazzjoni biex l-opportunitajiet ta' sajd għall-aringi jiġu miżjuda b'10 000 tunnellata għall-2004 fl-Unità ta' Ġestjoni 3, ħaġa li jkollha l-effett li tagħti lill-Finlandja 8 199 tunnellata addizzjonali ta' opportunitajiet ta' sajd għall-aringi. Din ir-rakkomandazzjoni ma saretx parti mil-leġislazzjoni Komunitarja. B' konsegwenza ta' dan, il-Finlandja fl-2004 qabżet il-kwota tas-sajd tagħha b'7 856 tunnellata, minħabba li t-tunnellati addizzjonali ma ġewx allokati. Fir-Regolament tal-Kummissjoni (KE) Nru 776/2005 tad-19 ta' Mejju 2005 li jadatta ċerti kwoti ta' ħut għall-2005 skond ir-Regolament tal-Kunsill (KE) Nru 847/96 li introduċa kundizzjonijiet addizzjonali għall-ġestjoni minn sena għall-oħra tat-TAC u l-kwoti (3), fl-2005 l-kwota Finlandiża għall-aringi tnaqqset b'7 856 tunnellata minħabba l-qbid żejjed. Il-kwota Finlandiża għall-aringi fis-subdiviżjoni 30-31 għaldaqstant għandha tiġi miżjuda b'7 856 tunnellata, ġaladarba t-tnaqqis kien dovut għall-fatt li r-rakkomandazzjoni ta' l-IBSFC ma ġietx implimentata fil-leġislazzjoni Komunitarja. Din l-emenda mhijiex se jkollha l-effett li żżid il-kwantità ta' aringi li għandha taqbad il-Finlandja matul l-2005.
(3)
It-total tal-qbid disponibbli (TAC) adottat għall-kavall fiż-żona ta' ġestjoni IIa (ilmijiet mhux tal-KE), Vb (ilmijiet tal-KE), VI, VII, VIIIa,b,d,e, XII, XIV għandu jkopri ilmijiet tal-KE u l-ilmijiet internazzjonali ta' Vb sabiex jiġi evitat l-irrappurtar ħażin. Iż-żona ta' ġestjoni għandha għaldaqstant tiġi emendata f'dan is-sens.
(4)
It-TAC adottat għas-sawrell fiż-żona ta' ġestjoni Vb (ilmijiet tal-KE), VI, VII, VIIIa,b,d,e, XII, XIV għandu jkopri ilmijiet tal-KE u l-ilmijiet internazzjonali ta' Vb sabiex jiġi evitat l-irrappurtar ħażin. Iż-żona ta' ġestjoni għandha għaldaqstant tiġi emendata f'dan is-sens.
(5)
Fid-dawl ta' pariri xjentifiċi ġodda it-TAC għall-ingwanta komuni jista' jiżdied għal 900 tunellata fiż-żoni ta' amministrazzjoni IIIa, IIIb,ċ,d (ilmijiet KE). It-TAC għandu għalhekk jiġi emendat għaldaqstant.
(6)
Sabiex jiġi permess l-użin ta' l-aringi, il-kavall u s-sawrell wara t-trasport mill-port fejn il-qabdiet ikunu nħattu l-art, għandhom jiġu implimentati miżuri kumplementari fl-2005.
(7)
Skond ir-Reġistru miftiehem tal-Konklużjonijiet tal-Konsultazzjonijiet tas-Sajd bejn il-Komunita' Ewropea u n-Norveġja għall-2005 il-partijiet għandhom aċċess għas-sajd ta' 50 000 tunellata tal-kwoti rispettivi ta' aringi tal-baħar tat-tramuntana fl-ilmijiet tal-parti l-oħra tad-Diviżjonijiet IVa u IVb. Dawn il-kwantitajiet jistgħu jiżdiedu b' 10 000 tunellata jekk meħtieġ. B' ittra tad-29 ta' Ġunju 2005 in-Norveġja talbet għal din iż-żieda. Il-Komunita' preżentat talba simili. Huwa għalhekk xieraq li jiġu implimentati dawn it-tibdiliet fil-leġislazzjoni Komunitarja.
(8)
F'Mejju 2005, il-Kummissjoni tas-Sajd għall-Atlantiku tat-Tramuntana (NEAFC) għamlet rakkomandazzjoni biex għadd ta' bastimenti jitniżżlu fil-lista ta' bastimenti li jkun ġie kkonfermat li jkunu involuti f' sajd illegali, mhux irrappurtat u mhux irregolat. Rakkomandazzjoni dwar miżuri li kellhom jiġu applikati fuq bastimenti bħal dawn ġiet adottata fi Frar 2004. L-implimentazzjoni tar-rakkomandazzjonijiet fl-ordni legali Komunitarju għandha tiġi żgurata.
(9)
Minħabba l-urġenza tal-kwistjoni, huwa essenzjali li tingħata deroga għall-perjodu ta' sitt ġimgħat imsemmi f'paragrafu I(3) tal-Protokoll dwar ir-rwol tal-Parlamenti nazzjonali fl-Unjoni Ewropea, anness għat-Trattat dwar l-Unjoni Ewropea u għat-Trattati li jistabbilixxu l-Komunitajiet Ewropej.
(10)
Ir-Regolament (KE) Nru 27/2005 għandu għalhekk jiġi emendat f'dan is-sens.
ADOTTA DAN IR-REGOLAMENT:
Artikolu 1
L-Annessi IA, IB u III tar-Regolament (KE) Nru 27/2005 huma hawn emendati skond l-Anness ma' dan ir-Regolament.
Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali ta' l-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmul fi Brussel, nhar it-3 ta’ Awissu 2005.